Papersnake/gushiwen huggingface dataset:
百年歌
陆机（魏晋）

一十时。颜如蕣华晔有晖。
体如飘风行如飞。娈彼孺子相追随。
终朝出游薄暮归。六情逸豫心无违。
酒将炙奈乐何。清酒将炙奈乐何。
太华奇迹三首 其二
汪广洋（明代）

华岳万年松，盘盂小可容。清泠一勺水，苍翠起蛟龙。
邹县谒孟庙寺在邑城北河上
于慎行（明代）

邾城旧里记三迁，庙貌弘开大道边。行地江河疏圣派，谈天奭衍闭言筌。

洙流近映金铺日，峄嶂高含画栋烟。北望孔门元咫尺，明禋终古侍雕筵。
知郡检计斋醮祷雨，登时感通，辄赋古风，以
范成大（宋代）

六月火云高偃蹇，使君有意怜焦卷。
一封红篆驿金龙，雨气倏随炉燎满。
风师避路雷车鸣，石破天惊檐溜倾。
不知稻本颇苏否？但觉溪声如百霆。
税驾朱旛未云久，造化功成屈伸肘。
我评兹事与天通，知公小试调元手。
清坛深夜宾众真，前驱霓旌後飙轮。
定有灵官识仙伯，报道紫皇思侍臣。
会客有美堂周邠长官与数僧同泛湖往北山湖中
苏轼（宋代）

蔼蔼君诗似岭云，従来不许醉红裙。
不知野屐穿山翠，惟见轻桡破浪纹。
颇忆呼卢袁彦道，难邀骂座灌将军。
（皆取其有服也。
）晚风落日元无主，不惜清凉与子分。
载酒无人过子云，掩关昼卧客书裙。
歌喉不共听珠贯，醉面何因作缬纹。
僧侣且陪香火社，诗坛欲敛鹳鹅军。
凭君遍绕湖边寺，涨渌晴来已十分。
西江月·不在瞻星礼月
侯善渊（元代）

不在瞻星礼月，何须诵戒看经。今朝与汝付叮咛。生死须凭性命。道启遍知无上，神通法界圆明。不劳作用自功成。志在无为清净。
昭君怨 戏讯西屏
樊增祥（清代）

归看凤雏索乳。银鹿牙牙学语。不似白家蛮。似香山。

东阁幽香已动。官马几时才鞚。不问老苏卿。问朝云。
费文达除夔漕作此贺之三首
李流谦（宋代）

刻鹄工夫愧不量，弓裘遗绪可能忘。
一廛未遂耕桑计，半世空能翰墨场。
桐烬偶收非有意，璧瑕误指亦何伤。
霜松不学閒桃李，报答东君日月长。
春词绝句五首
秦观（宋代）

蒲萄裀暖蕙薰微，红日窥轩睡觉时。
人倦披衣双燕出，青丝披罥木兰枝。
园中口占二首
张镃（宋代）

石楠花似碎琼花，只就香中便点茶。
欲识此堂奇绝处，山林朝暮不离家。
颂三门
释印肃（宋代）

释达空空遍觉华，到无高下淡浑茶。
和云假宿烟霞榻，明日东西处处家。
种柳三咏
白居易（唐代）

白头种松桂，早晚见成林。不及栽杨柳，明年便有阴。

春风为催促，副取老人心。

从君种杨柳，夹水意如何。准拟三年后，青丝拂绿波。

仍教小楼上，对唱柳枝歌。

更想五年后，千千条麹尘。路傍深映月，楼上暗藏春。

愁杀闲游客，闻歌不见人。
寄大报国断岸和尚
释云岫（宋代）

遥忆凤皇山裹人，梦时相见亦如真。
老来未尽世间事，三十九年独有身。
悼亡儿果祥诗十首 其五
王世贞（明代）

动止能如意，欢啼并可亲。纵无千里足，堪慰百年身。

得食先分姊，更衣必示人。难挥汝爷恸，闻者亦酸辛。
沁园春·舆赵跃千先生
陆震（清代）

风雨潇然，独坐怀公，遽尔伤神。记东亭客里，每多欢笑，高斋酒半，大有规箴。

情岂能忘，言真可佩，感激时令涕泪新。蒙相许，谓君才如此，讵患长贫。

年华莫漫因循。恐诗酒、从来总误身。恰情钟花月，公真知我，性耽宠利，臣不如人。

生既无才，长尤废学，身世空嗟命不辰。他何恨，只故人此意，惭负千春。
圣人之孝十首 其一 尧
林同（宋代）

道原自天出，尧以是相传。曰孝悌而已，人人具此天。
和珣上人八首 其二
释德洪（宋代）

不了号无明，了知名真智。如人因地倒，而起亦因地。
风雨老嫩竹为邑宰黄昭题四首 其四
黎贞（明代）

稚子锦绷才解，初篁碧玉成丛。堪笑渭川太守，扶疏千亩胸中。
别李季友
王季友1（唐代）

栖鸟不恋枝，喈喈在同声。行子驰出户，依依主人情。

昔时霜台镜，丑妇羞尔形。闭匣二十年，皎洁常独明。

今日照离别，前途白发生。
玉兰花
李孙宸（明代）

澧浦湘皋浅碧花，国香原不借群葩。不知谁傍蓝田种，尽向金茎浥露华。
咏春申君二首
葛立方（宋代）

朱英在楚强黄歇，黄歇如何弱李园。
一旦棘门奇祸作，自诒伊戚向谁论。
同文渊夜坐怀伯兄
彭汝砺（宋代）

月外征鸿自北飞，溪边流水亦东归。相思欲往还多畏，自笑浮生事事非。
和答韩循之送行诗
韦骧（宋代）

归隐无田计未成，区区叱驭又遄征。自惭白首犹尸禄，何补清时漫远行。

谈麈追思挥玉色，送篇珍重发金声。欲知天末相望处，云水苍茫白帝城。
再和四首
吴芾（宋代）

新买湖头十亩园，绿阴罅里见青天。
金樱相亚枝枝袅，银杏低垂颗颗圆。
仰看乌鸢翔古木，俯视鸥鹭戏暗川。
便须临水营台榭，要与渔樵乐暮年。
南门散策
陆游（宋代）

结宇溪一曲，两山左右之。
横木以为门，断竹作短篱。
本无剥啄客，门牡固不施。
甃路坏莫补，石罅生棘茨。
野蔓不知名，丹实何累累。
村童摘不诃，吾亦爱吾儿。
寄题壶山诸景十首有引 其八 莲阜凝烟
卢龙云（明代）

群峰叠叠起青莲，朝暮溟濛泛瑞烟。岂是孤根沾广润，芳标时映海中天。
游园不遇主人题壁
方惟深（宋代）

何年突兀庭前石，昔日何人种以柏。
乘兴闲来就榻眠，一枕春风君莫惜。
城西今古阳山色，城中谁有千年宅。
往来何必见主人，主人自是亭中客。
唐词
徐定夫（明代）

禁门秋草雨中生，睡醒芙蓉小帐清。
几日内庭宣唤少，紫薇花底学吹笙。
嘲崔生
刘行敏（唐代）

崔生犯夜行，武候正严更。幞头拳下落，高髻掌中擎。

杖迹胸前出，绳文腕后生。愁人不惜夜，随意晓参横。
饶娥庙祀神歌
马廷鸾（宋代）

我生之初尚无为，我生之后唐世衰。
有父溺死兮谁者怜之，呼天与地兮涕涟洏。
至险不测涛与风，至幽不仁鱼与龙，
至孝不昧感即通。岂人之灵兮，
不若厖之雄。惟天地之无穷兮，
哀吾生之弱龄。往者吾不及兮，
来者吾不获观其败与赢。愚公老矣山为平，
精卫藐然海为倾。枕吾戈兮缚尔缨，
猛志毅气妖氛澄。昊天克巩兮靡人弗胜，
诵娥之烈兮摇我心旌。
过练湖
顾松年（宋代）

行行何处慰吟观，负郭平湖万顷宽。
两寺钟声烟外听，六朝山色镜中看。
难追鸥鹭朋俦密，颇怪鱼龙窟宅寒。
请濯尘缨自兹始，为辞云水向长安。
上巳
苏辙（宋代）

春服初成日暖，潩河渐满风凉。
欲复孔门故事，略有童冠相将。
城西百步而近，杏花半落草香。
欣然愿与数子，临水一振衣裳。
故人有酒未酌，为我班荆举觞。
我虽少饮不醉，未怪游人若狂。
春风自尔一月，花絮极目飞扬。
诵诗相劝行乐，良士但取无荒。
题唐元徵乃兄渔唱晚晴册 其二
袁宗道（明代）

澄江逗夕晖，白练化丹绮。风传鼓枻歌，袅袅绿荫里。
得曾子固书因寄
王安石（宋代）

始吾居扬日，重问每见及。
云将自亲侧，万里同讲习。
子行何舒舒，石望已汲汲。
穷年梦东南，颜色不可挹。
仁贤岂欺我，正恐事维絷。
严亲抱忧衰，生理赖以给。
不然航江外，天寒北风急。
无乃山路恶，仆弱马行涩。
孤怀未肯开，岁物忽如蛰。
朅来高邮住，巷屋颇卑湿。
蓬蒿稍芟除，茅竹随补葺。
苟云御风气，尚恐忧雨汁。
故人莫在眼，屡独开巾笈。
忠信盖未见，吾敢诬兹邑。
出关谁与语，念子百忧集。
眺听聊自放，日暮城头立。
徐归坐当户，使者操书入。
时开识子意，如渴得美湆。
骊驹日就道，玉手行可执。
旧学待镌磨，新文得删拾。
重登城头望，喜气满原隰。
连昌宫
张耒（宋代）

长安王气已消磨，吊古遗墟恨怆多。
宫殿成尘新草木，丘陵无主故山河。
雨余耕陇寻遗宝，夜静溪泉响细波。
才子已销泉下骨，百年独讽旧时歌。
玉楼春（再和）
辛弃疾（宋代）

人间反覆成云雨。凫雁江湖来又去。十千一斗饮中仙，一百八盘天上路。

旧时枫叶吴江句。今日锦囊无著处。看封关外水云侯，剩按山中诗酒部。
留别学生孔义韩即送北上八首 其四
缪烜（清代）

揽衣陟高山，不上还即下。中道无客足，眷言古学者。

雪窗萤案閒，一晌酿藏写。漫诩春华浓，春华不我假。
塞垣行
崔湜（唐代）

疾风卷溟海，万里扬砂砾。仰望不见天，昏昏竟朝夕。

是时军两进，东拒复西敌。蔽山张旗鼓，间道潜锋镝。

精骑突晓围，奇兵袭暗壁。十月边塞寒，四山冱阴积。

雨雪雁南飞，风尘景西迫。昔我事讨论，未尝怠经籍。

一朝弃笔砚，十年操矛戟。岂要黄河誓，须勒燕然石。

可嗟牧羊臣，海上久为客。
次韵钱纯老密学白锦带花
刘挚（宋代）

天园节物见芳华，春暮重开白锦葩。斗叶浅深琼散蕊，封条匀闹雪团花。

玉翘无日真仙国，月帔垂栏上帝家。若向阆都论品第，可容沧海碧桃誇。
行香子·秋入鸣皋
许古（宋代）

秋入鸣皋，爽气飘萧。挂衣冠、初脱尘劳。窗间岩岫，看尽昏朝。夜山低，晴山近，晓山高。
细数闲来，几处村醪。醉模糊、信手挥毫。等闲陶写，问甚风骚。乐因循，能潦倒，也消摇。
登城西南楼
皇甫汸（明代）

巨丽表兹地，登高怀故都。湖山纷若带，楼馆缀成图。

写月犹张乐，飞花未泊舻。从来歌舞处，愁杀夜啼乌。
毕醇斋示题秦淮夜泊图句有感旧游
顾济（元代）

水亭夹岸绝珑玲，绕遍青溪几曲棂。客思欲将红豆种，夜凉风影一镫青。
句
释晓莹（宋代）

与君频邂逅，此地久盘桓。
喜雪二首
舒邦佐（宋代）

未问街头酒价添，迎光先捲读书帘。
送寒作片频窥户，著暖先融半溜檐。
莫作桧花添项强，且随梅点闹眉尖。
叮咛勿压南枝折，商鼎调羹待作盐。
杂曲歌辞。汉宫街年行
李益（唐代）

君不见上宫警夜营八屯，冬冬街鼓朝朱轩。

玉阶霜仗拥未合，街年排入铜龙门。暗闻弦管九天上，

宫漏沉沉清吹繁。才明走马绝驰道，呼鹰挟弹通缭垣。

玉笼金琐养黄口，探雏取卵伴王孙。分曹六博快一掷，

迎欢先意笑语喧。巧为柔媚学优孟，儒衣嬉戏冠沐猿。

晚来香街经柳市，行过倡市宿桃根。相逢杯酒一言失，

回朱点白闻至尊。金张许史伺颜色，王侯将相莫敢论。

岂知人事无定势，朝欢暮戚如掌翻。椒房宠移子爱夺，

一夕秋风生戾园。徒用黄金将买赋，宁知白玉暗成痕。

持杯收水水已覆，徙薪避火火更燔。欲求四老张丞相，

南山如天不可上。
题枇杷树
羊士谔（唐代）

珍树寒始花，氛氲九秋月。佳期若有待，芳意常无绝。

袅袅碧海风，濛濛绿枝雪。急景自馀妍，春禽幸流悦。
卜算子 题纤云女史画梅册
张玉珍（清代）

何处问春光，飞上瑶台矣。密密疏疏几许情，写出吟毫底。

认取墨痕香，瘦影临清沚。不是江妃是玉妃，独占群芳里。
有感再作三首
王阮（宋代）

石壁连绵静，松风自在清。
只知有此乐，不谓老于行。
室鵩从何入，山猿累尔惊。
回天谁有力，祗愿效渊明。
群鹤咏
萧道成（南北朝）

八风儛遥翮，九野弄清音。
一摧云间志，为君苑中禽。
中书黄舍人父总干挽诗
虞俦（宋代）

有子能传业，黄金笑满籯。
去华虽不第，谷口岂其卿。
四海知名姓，诸儒仗老成。
平生郭有道，真不媿碑铭。
次韵子瞻系御史狱赋狱中榆槐竹柏 柏
苏辙（宋代）

曲如山下藤，脆若溪上苇。
春风一张王，秋霜死则已。
胡为南涧中，辛勤种柏子。
上枝挠云霓，下根绞石齿。
伐之为梁栋，岁月良晚矣。
白首阅时人，君看柱下史。
登江陵沙市楚楼
李曾伯（宋代）

徙倚阑干日未斜，四围不著一山遮。
浪花滚滚翻春雪，烟树霏霏夹暮霞。
壮丽中居荆楚会，风流元向蜀吴夸。
楼头恰称元龙卧，切勿轻嗤作酒家。
寄江西同官
孔平仲（宋代）

心欲从容且再期，月馀聚散忽参差。工于酬唱皆词客，各有输赢屡奕棋。

木荫坐时班细草，早凉行处折红葵。天涯回首思高会，日落烟昏今自悲。
送左大来先生葬
季开生（清代）

重关不禁旅魂过，梦里看君渡塞河。白日总悲生事少，黄泉翻羡故人多。

荒台啼鸟围松柏，废苑寒云锁薜萝。未遂首丘须浅葬，好留枯骨待恩波。
朱鹭
宗臣（明代）

朱鹭，朱鹭，不在天，不在渚。飞君堂，作君鼓。倡君歌，起君舞。

玉戟升，朱矛举。燕明堂，耀神兵。享有道，征不庭。栖凤羽，布龙城。

一人庆，四海宁。
凌德荣竹石图
魏初（元代）

翠影抽空弄晚凉，雨苔含碧渍秋光。漫山桃李春风底，不似幽人意味长。
狗蝇黄
贾似道（宋代）

麻头黄项翅铺金，腿脚班黄肉蜜色。
牙钳若是黑如灰，敌尽场中为第一。
游西山龙泉禅寺
伍乔（五代）

叠巘层峰坐可观，枕门流水更潺湲。
晓钟声彻洞溪远，夏木影笼轩槛寒。
幽径乍寻衣屦润，古堂频宿梦魂安。
因嗟城郭营营事，不得长游空鬓残。
生查子（和夏中玉）
辛弃疾（宋代）

一天霜月明，几处砧声起。客梦已难成，秋色无边际。旦夕是重阳，菊有黄花蕊。只怕又登高，未饮心先醉。
野烧
陈普（宋代）

杂沓平原起电红，凭陵势欲逼青峰。
草芽不问新开甲，蛰户尤怜乍启封。
何暇彻侯分玉石，略如伯益逐蛇龙。
际天逸德无人问，独倚高楼到晚锺。
蝶恋花（和费五九丈□□见惠生日韵）
魏了翁（宋代）

早岁腾身阝齐辇路。秋月春风，只作浑闲度。手挟雷公驱电母。袖中双剑蛟龙舞。

如此壮心空浪许。四十明朝，忍把流年数。又过一番生日去。寿觞羞对亲朋举。
青玉案（池亭）
王质（宋代）

浮萍不碍鱼行路。细数鱼来去。静倚溪阴深觅句。碧鲜清润，影摇香度。易觉阑干暮。
凫雏深傍苹根住。浴罢红衣褪残缕。一寸江湖可付。渚兰汀草，卧烟敧雨。荒了垂纶处。
萤
刘筠（宋代）

荒郊多腐草，故苑近清秋。
棘密何胜数，囊轻莫尽收。
月高疑爝息，天远认星流。
紫桂风微急，红兰露遍浮。
已能穿永巷，更欲拂高楼。
灭烛方无寐，鸣蛩相荐愁。
点绛唇（崇阳野次）
王炎（宋代）

雨湿东风，谁家燕子穿庭户。孤村薄暮。花落春归去。

浪走天涯，归思萦心绪。家何处。乱山无数。不记来时路。
有闻帐中香以为熬蝎者戏用前韵二首
黄庭坚（宋代）

海上有人逐臭，天生鼻孔司南。
但印香严本寂，不必丛林徧参。
驻甘州一日
裴景福（清代）

臣罪真无状，君王许薄游。
断桥支弱水，美酒醉甘州。
卧佛悭青眼，劳人易白头。
壮怀轻万里，到处足淹留。
琴
严粲（宋代）

孤松风下弦秋清，湘江湛湛湘山青。一声吹入天冥冥，何处白鹤飞来听。
城中小筑新成夏月馀凉堪贾虽仅容膝亦颇远俗漫裁十律以畅幽襟 其六
邓云霄（明代）

半醉登楼听雨眠，晴来山色转澄鲜。近招好友名风伯，新拜侯封号酒泉。

池水自惊寒照胆，炎天谁苦日如年？闲阶更讶成金埒，簇簇青苔尽布钱。
郭璞墓
朱筠（宋代）

浪飞打船头，回溅射江破。我欲往金山，郭璞墓边过。

景纯昔赋江，博丽恣顿挫。《尔雅》与《山经》，手注分余唾。

或言鼍精化，人尝伺其卧。故老云入江，下撼金山座。

出语山如莲，茎小承葩大。此论虽诞绝，形理妙虚课。

葬经亦流传，青乌家倡和。何为埋水中，骨肉自投堕。

当时树閒巢，赠衣刑卒荷。岂独死后骸，一任付泥涴。

俗说戒其子，反语遭弄播。又云桴载𣡛，旋转如水磨。

直下千尺安，沙涌墓一个。到今成此山，世世仙可贺。

异说当孰主，孤屿天偶作。《游仙诗》或信，兹亦疑冢佐。
旅闷十首 其八
方回（元代）

西湖西畔路，死魅复游魂。早作千年调，能容一尺浑。

国刑修己怨，王爵报私恩。纵许留遗孽，终无令子孙。
青梅如豆
方蒙仲（宋代）

春去雨霏霏，青梅未接时。
青青几万斛，可惜不充饥。
行路难六首感事作 其六
胡应麟（明代）

君不见海中鳄，利齿如山逞凶虐。君不见穴中狼，巨口如城当道傍。

君子好生戒苛慝，小人毒害盈刚肠。积尸累累血成堑，意气扬扬了不变。

神人共愤罪恶盈，百骸分裂宇宙腥。君不见董卓然脐侯景灭，万古元凶戒车辙。
饷茶不容少待二绝 其二
李之仪（宋代）

厌厌酒病结春阴，邻笛传来恨更深。拟借春风联袂去，遏云佳处托知音。
蝶恋花·记得珠帘初卷处
康有为（清代）

记得珠帘初卷处，人倚阑干，被酒刚微醉。翠叶飘零秋自语，晓风吹堕横塘路。
词客看花心意苦，坠粉零香，果是谁相误。三十六陂飞细雨，明朝颜色难如故。
七日宝应有怀
储巏（明代）

湖雨吹风洗莫烟，渚禽惊浪逗行船。
旧时酒伴飘零尽，莫怪春愁到客边。
王成之给事挽歌辞
陆游（宋代）

诗骚湘水客，风度曲江公。
一夕南楼去，千秋东省空。
囊封震朝右，墨敕绝宫中。
赠极文昌贵，君恩厚饰终。
临江仙（传丈生日）
洪适（宋代）

干吕青云垂宝露，结邻恰挂初弦。瑞光腾踊杂非烟。骑箕瞻鼻祖，孕昴控胎仙。

勋业子卿全汉节，壮怀久寄林泉。举觞低唱脸舒莲。寿高人七十，果熟岁三千。
赠罢征边将
宋祁（宋代）

罢征光禄塞，初入玉门关。
残月边兵尽，寒风壮士还。
旗光侵桂卷，箭镝半星閒。
归赐将军第，长铭窦宪山。
摸鱼儿 宝祐甲寅春赋
柴望（宋代）

这情怀、怎生消遣。思量只是凄怨。一春长为花和柳，风雨又还怨乱。

君试看。便杜牧风流，也则肠先断。更深漏短。更听得杜宇，一声声切，流水画桥畔。

人间世，本只阴晴易换。斜阳衰草何限。悲欢毕竟年年事，千古漫嗟修短。

无处问。是闲倚帘栊，尽日厌厌闷。浮名尽懒。但笑拍阑干，连呼大白，心事付归燕。
隔墙吹箫悲深有作
李新（宋代）

撄心人事细如蓑，浑有童心柰老何。
湿雪尽随哀泪堕，清箫不与哭声和。
归休最病良田少，侵老终怜季子多。
无命无才犹有友，但怜雄辩正悬河。
上浙东孟尚书
孔颙（唐代）

有个将军不得名，唯教健卒喝书生。

尚书近日清如镜，天子官街不许行。
见梅
方回（元代）

翠竹阴森护槿篱，玉梅庭院粉墙欹。
几年避地无人住，犹有花开一两枝。
江南李後主梦观世音像赞
黄庭坚（宋代）

补陀岩中大慈圣，沧浪石上观生死。
南州麽圣师子王，感梦白衣施无畏。
梦回洒笔具光相，照镜还与我面同。
当时若会照镜句，放下江南作闲客。
步虚词
刘禹锡（唐代）

华表千年一鹤归，
凝丹为顶雪为衣。
星星仙语人听尽，
却向五云翻翅飞。
戊午除夕
李瑜（明代）

三十三回江上年，年年江上枕蓑眠。梦迷云水轻鸥外，身在梅花太极前。

造次眼中攻百病，浅深杯里谢千缘。床头且觅花婆酒，一笑聊供守岁筵。
句 其一
朱服（宋代）

孤臣正泣龙髯草，游子空簪凤尾花。
送张龙图赴益州
强至（宋代）

天子首除全蜀尹，近班亲问治才长。
辅臣皆曰明公可，出守当令远俗康。
拥节两川曾不扰，剖符千里定为良。
图书溢目延丹禁，印绶垂腰制一方。
紫诰忽来双雨露，锦城重去五星霜。
望尘骑走儿童竹，夹道壶倾父老浆。
坐啸楼台万山碧，行春车马百花香。
西南每往临藩屏，前后多归入庙堂。
那比小侯论岁月，即陪元宰燮阴阳。
无劳青史夸京兆，今代成都有赵张。
怀林绍先三首 其一
俞德邻（宋代）

长淮滚浊澜，春半尚严寒。久客愁无寐，怀人醉不欢。

读书狂李白，忘事老师丹。何日归林下，悠然饭一箪。
丁端公北使
梅尧臣（宋代）

山聘天王使，来乘御史骢。驰车看燕妇，貂扇禦胡风。

俗与华人似，言从左衽通。罽庭观拜舞，不似未央中。
发新安后途中寄卢中丞二首
赵嘏（唐代）

楼上风流庾使君，笙歌曾醉此中闻。

目前已是陵阳路，回首丛山满眼云。

晚树萧萧促织愁，风帘似水满床秋。

千山不碍笙歌月，谁伴羊公上夜楼。
遣兴十首 其十
员兴宗（宋代）

舍南百尺树骇绿，篱外一梢梅破春。不须访我伶俜事，尽有幽花料理人。
八声甘州 癸亥七月既望，夜景冥郁，略无尘秽，同袁兰村登江亭
杨夔生（清代）

趋夕阳筇笠果幽寻，莫负好旗亭。引平泉花竹，生香不断，著处秋痕。

罨画半奁凉瞑，鱼梦聚芦根。旧日题红地，活水流云。

人与西风是客，载荷筒酒苦，重款青尊。渐苧衣疏索，霜黯拾蓬萤。

怅韦郎、清愁似织，换秋眉，新绿与山分。沈吟久，一星窥塔，红树斜门。
赠寿岩星学
何梦桂（宋代）

甘石谈天学不传，谁从太史访星躔。阶符色正欃枪伏，试把璇玑测盖天。
次韵胡明仲见寄二首
朱翌（宋代）

柳州非国语，意恐乱诗书。
去草绝根本，立言推绪余。
断疑先近似，反己问何如。
岁晚飘零甚，归欤指敝庐。
江流
晁公溯（宋代）

江流日日上平芜，细径侵沙渐欲无。
袅袅紫苞开露筍，森森青节乱风蒲。
晴川默数千艘过，深硖遥看一水趋。
传道南樯有归使。晚来失喜问扬都。
朱氏云壑
薛嵎（宋代）

舒卷悠悠付太空，居然丘壑具胸中。
人生知已终难必，世上无胸自不同。
片石若浮龙在水，远峰欲露树吟风。
羡君隐处有如此，想见诗成字字工。
寄阎承旨靖轩
方回（元代）

相逢偶值寄梅人，今岁江南暖未匀。
报与玉堂真学士，小诗聊当一枝春。
送陈尉后之园赏归二首
陈淳（宋代）

世论年来太不和，真真伪伪总偏颇。
阳尊孔孟阴排斥，深怯周程浪诋诃。
谁是横流坚立砥，类於入室反操戈。
始终无负传心处，一片精刚要不磨。
送穆上人归凤山兼简仲深
释行海（宋代）

南国风烟暗客尘，凤凰山上百花春。
烦君话我相思苦，十载西湖欠一人。
卢生者地家也复附禅太仆之徒
徐渭（明代）

括苍高士至，霞气橐中存。青鸟兼术者，夜雪立师门。

万壑挥如意，三车问老髡。欲穷支陇脉，一剑向昆崙。
大圆庵主以九祖画像遗作此谢之
释德洪（宋代）

大圆庵中亦何有，但有草座枯藤枝。朝来壁间亦图画，何从貌此宁馨儿。

发光抹漆肤琢玉，坐睡俛然方拄颐。当时两脚不肯举，今虽有口如当时。

知谁逸想寓此意，必也高人非画师。我遭俗瞋坐多语，坐客厌处终不疑。

兴来曳杖出门去，路穷回反无涧溪。见之心怍有愧色，君以赠我聊针之。

亦知褊心当服韦，命车何必先锋为。从今靖然痛坚捍，正恐习气时决堤。

细看忽忆孔北海，曾读曹瞒禁酒词。
宴徐将军居庸关席上呈王都宪崔司马
郑珞（明代）

关入居庸险，城临北斗悬。龙琴调宴乐，虎帐集群仙。

爽气来山雨，秋声漱峡泉。醉馀望双阙，遥倚五云边。
浮邱八景 其二 晚沐堂
姚光泮（明代）

虚堂暇沐野尘空，景色风光俨画中。一自星辰回郑履，依然佳胜与人同。
新堂夜坐月色皎然由连理亭信步庭中徘徊久之
鲜于侁（宋代）

秋风动微凉，天雨新霁后。
闲斋独隐几，明日在高柳。
振衣步庭下，颢气入襟袖。
天空云汉明，隐约辨列宿。
苍苍松桧上，零露霏欲溜。
脱叶满闲园，繁华迨衰朽。
清宵望蟾彩，宜付一杯酒。
多病谢尊罍，城头转寒漏。
赠潘郎
徐熥（明代）

白晰脩眉紫绮裘，春风挟弹美遨游。几多红粉羞颜色，果匿怀中不敢投。
禁中九日对菊花酒忆元九
白居易（唐代）

赐酒盈杯谁共持，宫花满把独相思。

相思只傍花边立，尽日吟君咏菊诗。
九月 其二
曾丰（宋代）

精英攸结，霜莫之折。小字女节，公生烈烈。精英攸凝，霜莫之陵。

小字女茎，公生亭亭。女茎曰咄，挺其自拔。涵濡天渥，吾不如女叶。

女叶曰嗟，偃其自奢。渐寖天和，吾不如女华。
监中直舍种竹同冲卿邻几探韵赋得风字
韩维（宋代）

职事惰不理，种竹养疏慵。
爱此炎暵辰，独抱霜雪容。
清阴动脩架，秀色如本丛。
日落众客散，萧萧庭户风。
穿岩
王爚（宋代）

穿岩之峰高苍苍，峰峦十九摩天光。晨曦烜赫晹出岫，下望沧海何茫茫。

有峰俛伏如鹅鼻，世说任公钓鱼地。缆舟凿石宛然存，海变桑田几千岁。

泗洲俨然坐其中，右顾蒸饼香炉峰。普贤狮子出云来，笔架磬峰应覆钟。

峰头有石平如席，仙子下棋有仙迹。云收帐暖见文殊，新妇蛾眉弄空碧。

好似将军战胜归，摆旗卓剑逞雄威。又若子卿持汉节，幞头高耸立丹墀。

或如骤马朝天阙，鼻孔撩天通日月。中有神人来隐居，老墨题诗犹未灭。

断崖苍碧一线悬，崎岖有路如登天。松关竹坞杂秋色，稻田麦垄凝春烟。

危楼杰阁建庵宇，石空神僧开山祖。八载跏趺不下山，冷眼死生犹旦暮。

游人到此若登瀛，徙倚阑干鬼神惊。当年泻出天池水，犹是寻常瀑布声。

山猿夜啼明月薄，听雪眠云犹未觉。五百真人应共归，天香桂子纷纷落。

居民多在此山前，强寇陆梁宣和年。流毒数州民受苦，老稚登山获保全。

谁知草莽英雄起，管领乡民皆效死。山上分为西南界，十万魔军犹睥睨。

儒生谈笑觅封侯，胸中好算皆戈矛。深入贼巢谕恩信，渠魁乞伏如罪俘。

上功幕府献天子，显立军功曳朱紫。生灵不作犬羊羞，民到于今受其赐。

人心有感自不忘，从兹筑庵山之岗。千春万载奉祀事，愿祝生民长乐康。
归字谣
袁去华（宋代）

归。目断吾庐小翠微。斜阳外，白鸟傍山飞。
和郑国器六首
曹勋（宋代）

归休三径得怡颜，何所羊裘与钓竿。
剩得新诗载行事，如游玄圃拾瑯玕。
念奴娇
佚名（宋代）

潇洒幽居，溪园上、新来卜筑。况自有、一泓流水，万竿修竹。屈指花朝才两夜，祥烟瑞气腾芳郁。问辽空、何物堕人间，长庚宿。
薰宝鸭，烧银烛。歌窈窕，倾醽醁。愿年年常恁，颜红鬓绿。长厚而为难老本，慈仁便是长生箓。看芝兰、玉树早蜚英，青毡复。
清平乐·闲居书付儿辈
陈继儒（明代）

有儿事足，一把茅遮屋。若使薄田耕不熟，添个新生黄犊。
闲来田教儿孙，读书不为功名。种竹，浇花，酿酒；世家闭户先生。
刘元翁索赋雩都孙氏梅轩
张埴（宋代）

冰天叫镝交西湖，断桥鹤去迷烟芜。
清时水月日入弄，欷嘘三十余年无。
秋声一夜生寥廓，晨门喜堕云吕啄。
江南所少非秀才，谁信泰山今不索。
庭前皴树占百弓，相与岁寒为春风。
嚼烂楚人二十五，对花一笑千愁空。
世间佳境本有数，更有玉堂在何处。
大庾曾长老瞒欺，旁皇不敢窥门户。
主人轩上即送申，飞香射影到幅巾。
雪龙背上暗摸索，何如满身也带梨花树下云。
寄家塾诸生五章 其二
姚燮（清代）

贱子厌离别，故人思故欢。梦吾江上屋，过枕有流湍。

风已催潮至，期难借酒宽。竹阴灯酽碧，还尔鬓华看。
浩歌吟
邵雍（宋代）

忧愁与喜欢，相去一毫间。
治乱不同体，山川无两般。
笛声方远听，草色正遥看。
何处危楼上，斜阳入凭栏。
赠张太保
黄裳（宋代）

赫赫家声将帅官，仕途宁肯放君閒。不妨林下权寻药，未可云中便买山。

五两轻纶犹系命，满樽清醑且开颜。天涯之子谁为乐，何幸相逢一笑间。
灯词
姜夔（宋代）

南陌东城尽舞儿，画金刺绣满罗衣。
也知爱惜春游夜，舞落银蟾不肯归。
万年春·冬至阳生
马钰（金朝）

冬至阳生，迎春拨雪黄芽好。人惊早。香如芝草。玉碾胜磨捣。神水烹煎，自是除阴耗。金童报。绝品珍宝。啜罢游蓬岛。
溪畔偶成
吴与弼（明代）

偶来溪畔爱阳坡，瞑坐光风养太和。幸托林泉交物少，故于情性得功多。
寄题张受益会清堂
方回（元代）

伏生年九十，腹贮秦坑书。
终童年十八，手掷汉关繻。
一老一妙年，智勇夫何如。
两皆济南人，禀受风气殊。
乾坤妙融结，山水清有余。
钟贤代不乏，一变可鲁儒。
吾友子张子，世于此焉居。
乌哺奉甘旨，鵷行赞都俞。
将指许假道，荣哉兼熊鱼。
甲此一都会，筑堂冠盖趋。
万象纳户牖，八荒来庭除。
阳丘古邑南，均是宅一区。
粗中必有精，所见独异诸。
人见花与竹，我见皆道腴。
彝鼎日玩弄，简册日卷舒。
拔出形器上，漉水月本无。
譬若椰子腹，中有万卷储。
何必西域贾，剖股藏明珠。
矢诗说解悟，指天撮空虚。
何如登君堂，啸傲倾觞壶。
白帝诚谒昭烈武侯庙
盛锦（清代）

永安宫殿峡江头，一体君臣祀武侯。天祖式临传诏夜，风云色武出师秋。

鸣銮久绝空山道，筹笔犹悬古驿楼。瞻尚死忠谌死孝，千秋配食重诒谋。
代简别林次中
孔武仲（宋代）

常思洞庭湖，梦想东南游。
浩渺七百里，控带三五州。
霪霖稍开七，万顷涵新秋。
此时登临势，并在岳阳楼。
水天两琉璃，莹阔相沉浮。
爽气动林木，无风亦飕飗。
愿言追壮观，两桨推轻舟。
何异泛沧海，便可挂浮丘。
前日到君家，日暮空回舟。
径遣长须来，见邀颇绸缪。
谓此千里别，一散未易收。
相去况咫尺，能上河梁不。
顾我行役长，感君风义遒。
好在更加餐，行子不可留。
郭氏山林十六詠藥圃
陆游（宋代）

采芝夏黄公，賣藥韩伯休。
吾友子郭子，高趣可与侔。
哀鸿篇
姚燮（清代）

圣泽浩无外，流溥经八埏。陈书告凶祲，补恤周以全。

流民尔奚告，集泽遭沛颠。讵不念家室，且昧行路艰。

耄稚苦扶襁，壮者肢拘挛。血茧遍肤髁，碎袷不蔽肩。

枯瘠绝人形，蒙垢无丑妍。东家粱肉香，西市庖羊鲜。

欲乞愧嘑蹴，望气空流涎。豺犬满郊野，匝月几转迁。

昨自吾邑来，蹒跚盈百千。遗矢杂腥秽，白昼闭闬廛。

逡巡冀苟活，过者无一怜。问曷罹极祸，欲语频呜咽。

自谓托王土，聚族江淮间。淮江控上游，垦辟多腴田。

洪濩足灌溉，旱沴亦中年。奇劫起呼吸，比户遭迍邅。

四月积霪雨，河涨高陌阡。横流千里泻，黄浊杂濉涟。

蛟魅升屋桷，噩响闻铿鼘。馀波溢徐凤，堤闸倾无权。

仓挽尚漂荡，家室复何言？惨惨万村落，莽莽荒人烟。

死亡半鱼腹，流胔少善完。蚁命非望获，讵暇谋橐饘。

伥伥失居止，曷由告颠连。有司聚筹策，调置偏缓间。

亦知尸位禄，民隐非其患。代吉界蕃虏，烽警方戢奸。

济兖苦流决，吏且议赈蠲。即如郑卫境，崩裂膺毒愆。

筑薅稍宁堵，裹足莫敢前。南来见淳俗，喜极还涕涟。

重归弗复望，残喘或苟延。霾日杂星斗，野色含凄酸。

暮行厕燐鬼，朝行随饿鸢。父母共妻子，痛哭呼后先。

中道多病丧，弃与荒草缘。万难达一境，哀词鸣上官。

偏遘里胥叱，拦道索路钱。含泪不敢怒，狼狈向市阛。

十缗卖一男，一女金百锾。肝肠忍离割，争如沟壑填。

道旁纨裤儿，裘马挤翩翩。论值减什佰，眈眈择好娟。

亦是清门子，此意胡可宣？大府忽亲恤，俸养劳广捐。

平均造丁册，下檄州邑员。崩角感益泣，躯命差少安。

伊民语未尽，我悲欲汍澜。尧舜居深宫，旰夕廑痌瘝。

庶类亦被化，欣忭于直专。天胡降大戾，忍此相摧残？

还田信有待，百补终掣牵。孰向黼扆侧，陈我哀鸿篇。

悲风喧海隅，四望空漫漫。
九日邀同人小集陶然亭
严烺（清代）

有约寻诗一骑催，新晴天气绝尘埃。疏花自向风中乱，冷节偏宜雨后来。

野水苍葭明鹜鹭，夕阳衰草上楼台。诸公鼎鼎年华盛，更劝茱萸酒一杯。
梦中句
周延翰（唐代）

紫髯之伴有丹砂。
次韵江南感事
苏颂（宋代）

京洛倦游后，江南感慨多。
壮怀伤岁月，醉眼小山河。
无路通谈说，穷年谩揣摩。
知音如有遇，终采击辕歌。
和上人祝寿
黄公辅（明代）

阮水流涓涓，高僧三笑前。菩提空是色，檐卜静馀妍。

不悟心悬镜，那知舌生莲。小年何足问，憩意也中边。
菩萨蛮 题画
龚翔麟（清代）

爱他乱竹开三径。不通车马香泥润。篱角覆花须。堂襟养鹤雏。

泥来寻酒望。时倚看山杖。归去水云昏。斜阳半掩门。
中秋近愿晴
陈普（宋代）

浩荡无边及物心，孔颜尧舜共弘深。
柴荆一壑苍苔合，惟幸寒蟾夜夜临。
谢胡希乙先生惠菊花
陈琏（明代）

众花不似此花清，老圃秋容别是情。一自渊明千载后，相知还喜有先生。
慕容垂歌辞三曲 其二
佚名（隋代）

慕容愁愤愤，烧香作佛会。愿作墙里燕，高飞出墙外。
饮濡须守子衡君宅
李孝光（元代）

客子东来向西楚，河流兀兀舞轻舠。
雪消巢县青山出，雨后焦湖春水高。
赖有使君持玉节，未须故旧问绨袍。
眼中贺监文章伯，又使时人见凤毛。
宴桃源（和张文伯雪）
王之道（宋代）

飞雪舞稀还骤。高阁下临群岫。独立遂移时，归去黄昏前后。知否。知否。落笔骚人赋就。
观兄弟同夜成婚
郑轨（唐代）

棠棣开双萼，夭桃照两花。分庭含佩响，隔扇偶妆华。

迎风俱似雪，映绮共如霞。今宵二神女，并在一仙家。
寿太师 其一
吴顺之（宋代）

尧舜垂衣明日月，皋夔论道际风云。须知天地生成德，间世真儒辅圣君。
舟行即事
陈造（宋代）

昨日出曹娥，明日指慈溪。
待潮舟为胶，得潮舟若蜚。
留滞复一快，计程元不迟。
人生意失得，孰者乘除之。
今天屈已伸，彼赢此或亏。
但可自适适，尚用悲喜为。
水伯愚弄人，政如造物儿。
丈夫木作肠，渠辈未易知。
归来堂为韩子苍题
李彭（宋代）

出处无定在，阅世关盛衰。令德山林尊，昭代丘园非。

达人解其趣，颇复择所归。渊明傲世故，葛巾风攲攲。

偶随出岫云，戏作三径资。少日辞吏去，新菊亲风期。

韩侯极简秀，早蒙当宁知。未吐五色线，小试聊补遗。

高咏少司命，乘风载云旗。一坐空无人，安能免深排。

昨来天东壁，少欲乘泰阶。误随晓星去，流落天南陲。

得县篁竹中，簿领颇沈迷。奈何训诰笔，反用催科为。

度堂痛扫溉，胜气自尔随。风度窗户急，云生梁栋迟。

不减田园居，归去将安之。窈窈青禁闼，沈沈黄金闺。

至尊下温诏，群公歌式微。行矣戒徂两，长吟收夕霏。
意亭
胡仲弓（宋代）

主人心地阔，以意名其亭。
长携一樽酒，坐对前山青。
赠草
苏泂（宋代）

一阵春风起，依然故旧情。
墙根霜下草，吾与汝更生。
秦吉了 其二
张煌言（明代）

生当为凤友，死不作雁奴；我自名禽不可辱，莫待燕婉生胡雏！
神宗皇帝挽诗四首 其四
刘攽（宋代）

晚驾严仙御，西巡即旧都。天寒馀鹤语，弓堕脱龙须。

白发孤臣泪，清湘万里途。无由宣室问，回首叫苍梧。
再次前韵二首
陈造（宋代）

仓官尉职贱谁如，终岁区区奉简书。
胜日偷闲须著便，青山有简定来无。
著书聊阁如椽笔，疾恶休张磔蝟须。
好袖新瓢五峰路，碧淙清樾伴萧疎。
刘逊子架阁饷江茶
方岳（宋代）

醉眠彭泽几何日，只与吟诗办秫田。
灵草独醒山雨外，可曾持到漉巾前。
送王成之给事
陆游（宋代）

我昔扬帆掠吴楚，夜泊秦淮听春雨。
明朝冠盖拥长亭，误辱诸公问良苦。
是时众中初识公，天骥蹴踏万马空。
知心投分财数语，玉麈谡谡生清风。
冶城醉墨鸦栖壁，长干祖道花照席。
公方闭户试诸生，坐叹江山少颜色。
尔来俛仰三十春，欲话旧游无故人。
岂知邂逅逢一笑，使我肝胆还轮囷。
衰迟少复入城市，虚左屡招惭主意。
忽闻上印却凄然，悔不日日从公醉。
朝廷三载虚一相，如公早合鸾台上。
荣河温洛久胡沙，此段功名勿多让。
涉务
颜之推（南北朝）

士君子之处世，贵能有益于物耳，不徒高谈虚论，左琴右书，以费人君禄位也。

国之用材，大较不过六事：一则朝廷之臣，取其鉴达治体，经纶博雅；二则文史之臣，取其著述宪章，不忘前古；三则军旅之臣，取其断决有谋，强干习事；四则藩屏之臣，取其明练风俗，清白爱民；五则使命之臣，取其识变从宜，不辱君命；六则兴造之臣，取其程功节费，开略有术；此则皆勤学守行者所能辨也。人性有长短，岂责。具美于六涂哉？但当皆晓指趣，能守一职，便无愧耳。

吾见世中文学之士，品藻古今，若指诸掌，及有试用，多无所堪。居承平之世，不知有丧乱之祸；处庙堂之下，不知有战陈之急；保俸禄之资，不知有耕稼之苦；肆吏民之上，不知有劳役之勤：故难可以应世经务也。晋朝南渡，优借士族，故江南冠带，有才干者，擢为令仆已下，尚书郎、中书舍人已上，典掌机要。其余文义之士，多迂诞浮华，不涉世务，纤微过失，又惜行捶楚，所以处于清高，盖护其短也。至于台阁令史，主书监帅，诸王签省，并晓习吏用，济办时须，纵有小人之态皆可鞭杖肃督故多见委使盖用其长也人每不自量举世怨梁武帝父子爱小人而疏士大夫此亦眼不能见其睫耳。

梁世士大夫，皆尚褒衣博带，大冠高履，出则车舆，入则扶侍，郊郭之内，无乘马者。周弘正为宣城王所爱，给一果下马，常服御之，举朝以为放达。至乃尚书郎乘马，则纠劾之。及侯景之乱，肤脆骨柔，不堪行步，体羸气弱，不耐寒暑，坐死仓猝者，往往而然。建康令王复，性既儒雅，未尝乘骑，见马嘶喷陆梁。莫不震慑，乃谓人曰：“正是虎，何故名为马乎？”其风俗至此。

古人欲知稼穑之艰难，斯盖贵谷务本之道也。夫食为民天，民非食不生矣。三日不粒，父子不能相存。耕种之，茠鉏之，刈获之，载积之，打拂之，簸扬之，凡几涉手，而入仓廪，安可轻农事而贵末业哉？江南朝士，因晋中兴而渡江，本为羁旅，至今八九世，未有力田，悉资俸禄而食耳。

假令有者，皆信僮仆为之，未尝目观起一垄土，耘一株苗；不知几月当下，几月当收，安识世间余务乎？故治官则不了，营家则不办，皆优闲之过也。
留题姚氏山斋
李频（唐代）

未厌栖林趣，犹怀济世才。闲眠知道在，高步会时来。

露滴从添砚，蝉吟便送杯。乱书离缥帙，迸笋出苔莓。

异果因僧摘，幽窗为燕开。春游何处尽，欲别几迟回。
小滩三首
杨万里（宋代）

水到滩头似语离，自知无复再归溪。
临流莫洒离人泪，幸自滩声未苦悲。
度雁门关夜宿广武 其一
许亦崧（清代）

屹屹崇墉耸绛霄，金鞭策马度神皋。春风鼙鼓雄关静，落日牛羊细路高。

老屋上镫眠戍卒，暮云留客解征袍。城头夜半悲笳动，欲起将军问六韬。
自清溪泛舟至寥山草堂分韵得堂字
俞明震（清代）

有约惜韶光，酒香花满堂。斜阳写哀艳，春意在微茫。

持此与静者，相看谁老苍。映波最惆怅，初过少年场。
黠鼠赋
苏轼（宋代）

苏子夜坐，有鼠方啮。拊床而止之，既止复作。使童子烛之，有橐中空。嘐嘐聱聱，声在橐中。曰：“噫！此鼠之见闭而不得去者也。”发而视之，寂无所有，举烛而索，中有死鼠。童子惊曰：“是方啮也，而遽死也？向为何声，岂其鬼耶？”覆而出之，堕地乃走，虽有敏者，莫措其手。

苏子叹曰：“异哉，是鼠之黠也！闭于橐中，橐坚而不可穴也。故不啮而啮，以声致人；不死而死，以形求脱也。吾闻有生，莫智于人。扰龙伐蛟，登龟狩麟，役万物而君之，卒见使于一鼠，堕此虫之计中，惊脱兔于处女，乌在其为智也？”

坐而假寐，私念其故。若有告余者，曰：“汝为多学而识之，望道而未见也，不一于汝而二于物，故一鼠之啮而为之变也。人能碎千金之璧而不能无失声于破釜，能搏猛虎不能无变色于蜂虿，此不一之患也。言出于汝而忘之耶！”余俛而笑，仰而觉。使童子执笔，记余之作。
孺人谯氏挽诗
魏了翁（宋代）

门闾冰似清，谯女复苏甥。
幸有室家乐，宁无兄弟情。
灭鄫虽未忍，归卫不容行。
独殿诸昆后，鸾封贲九京。
踏莎行·万事随缘
赵师侠（宋代）

万事随缘，一身须正。功名富贵皆前定。多图广计要争强，如何皆力将天胜。枉费机谋，徒劳奔竞。到头毕竟由他命。安时处顺得心闲，饥餐困寝亏贤甚。
清修寺在益阳数十里间惠远之弟居之世谓之小庐山二首 其二
李纲（宋代）

傍山修竹翠檀栾，竦节疏枝碧玉寒。安得诛茅此君侧，世间浑作梦中看。
移居沧州蔡玉躬阁学以诗送行次韵奉酬
马长海（清代）

仕宦亦人情，沉沦堕其志。徒深山水怀，喜无儿女累。

期为尘外游，今鼓沧浪枻。峨峨黄阁老，潇洒饶逸志。

送我河之干，赠言有馀味。非不惜离别，孤怀喜能遂。

沧州海一隅，可访安期辈。为问天地根，果否生天地。

长跪谢微言，我将从此逝。
寄大理徐郎中
罗隐（唐代）

佐棘竟谁同，因思證圣中。事虽忘显报，理合有阴功。

官序诜枝老，幽尘范甑空。几时潘好礼，重与话清风。
偈
释慧昌（宋代）

担板老翁，性本虚空。永劫不死，明月清风。
上金陵章侍郎
刘过（宋代）

龙虎东西两踞盘，帝教弹压此山川。
风行魏蜀三分国，浪静江山万里天。
半壁旌旗佳丽地，十州鼓角郁葱边。
便当击楫中流誓，莫使鞭为祖逖先。
木哀十首 其十
李江（明代）

叶落风酸可怆神，青天何事误乎人。潮虽消后犹还长，叶到秋来尚再春。

斜谷铃声寒雨湿，昭阳山色暮云湮。遮魂不有芦生叶，叶落风酸可怆神。
送人至岭南
袁不约（唐代）

度岭春风暖，花多不识名。瘴烟迷月色，巴路傍溪声。

畏药将银试，防蛟避水行。知君怜酒兴，莫杀醉猩猩。
和虞永康梅花十绝句
魏了翁（宋代）

沧江卜室数年间，畚筑栽培仅息肩。
生色油然已如此，个中自有不须禅。
白雁
黄庚（元代）

征鸿素缟过南楼，衣褐同群孰与俦。
云外排行分玉李，天边印字带银钩。
高飞远寒疑云鹤，低落平沙类云鸥。
夜月芦花无认处，惟闻嘹唳数声秋。
望江南
净圆（宋代）

娑婆苦，生老病无常。九窍腥臊流秽污，一包脓血贮皮囊。争弱又争强。

随妄想，耽欲更荒唐。念佛看经云著相，破齐毁戒却无妨。祗恐有阎王。
送漳渠杨公分守云中
杨巍（明代）

怅望云中城，犹隔桑乾水。远道令人愁，况近单于垒。

单于何猖狂，侵掠日未已。苍茫应与朔，满眼生荆杞。

天子廑宵旰，吾徒宁不耻。杨公慷慨人，愤时恒拊髀。

谈兵樽俎间，往往得神理。兹行讵徒然，王庭应远徙。

分手勿踌躇，丈夫志万里。
张文忠
岳珂（宋代）

无尽之学，出入孔释。故其笔法倜傥斜直，于跌宕中时入绳墨。

亦犹即绍圣以侮元祐之正，用大观以反崇宁之谲。

凡是心之所蕴，已毕寓于声画。虽曰自盖，断犹可识。

使其知根荄之物则，而推以芟葛藤之蒙阒。如是帖者，亦可以为传世之名迹矣。
景德祀皇寺祗三首
佚名（隋代）

妙用无方，条来忽逝。
蠲洁寅恭，式终社痤。
吴宫
殷尧藩（唐代）

吴王爱歌舞，夜夜醉婵娟。见日吹红烛，和尘扫翠钿。

徒令勾践霸，不信子胥贤。莫问长洲草，荒凉无限年。
送天台邦师
杨杰（宋代）

天台邦公，善琴与诗，时称僧之雄。琴尽古意，诗得古风。

自云天雄景祐中，踪迹犹飘蓬。大淮南北，长江西东。

人之奇者必就见，景之胜者多游从。尔来五六载，不与当时同。

发白体且瘦，所适多疏慵。却担一枝筇，归老天台峰。
秋日过王冈龄山斋次韵赋答 其二
明印（清代）

陟级已梯空，登兹江畔楼。取适那在高，聊足恣冥搜。

虚檐仰晴穹，疏槛临平畴。西山送遥青，风前上帘钩。

趣以淡为赏，情以忘转投。寒城送暝钟，一笑还淹留。
如梦令 小词代柬，约妹归宁
陈珍瑶（清代）

莫为离情消瘦。转瞬红闺携手。屈指近元宵，姊妹团圞如旧。

知否。知否。恰好月圆时候。
含云晚归寄真师
杨时（宋代）

每扣禅关即晚归，尘中回首万缘非。
不愁幻翳迷心地，且听潮缘振祖衣。
归路往来无别径，夜光清彻有余辉。
虎溪旧社知重约，陶令如今已息机。
将至嘉禾先寄诸兄弟
陈舜俞（宋代）

半年西走若飞蓬，得禄无多计屡穷。
骥足寒孤甘伏皁，雁群惊迸苦伤弓。
家贫不易新堂构，天幸犹能遇岁丰。
且待归来都讲论，一篙烟水趁霜风。
病卧
陆游（宋代）

老境偏饶卧，秋天不肯晴。
愁凭书解散，病仗药支撑。
果熟鸟乌乐，村深鸡犬声。
边头定何似，颇说募新兵。
闻须溪坐午谢客用所寄绝句韵叶宋英先容
陈杰（宋代）

日晏到门三斗尘，隔帘午暝托朝真。
乘肩鼻涕关何事，试看斤风向郢人。
云林竹
谢徽（明代）

风叶响秋林，烟梢带夕阴。
美人离思远，湘水夜来深。
观书有感 其二
顾清（明代）

春蚕默默五丝成，络纬中宵百变声。分席孔堂谁第一，两言博约尽平生。
登长城赋
徐彦伯（唐代）

班孟坚辍编史阁，掌记戎幕，坐燕阜之阳，览秦城之作，喟然而叹曰：傅翼下鞲，视人则婾，鲸吞我宝鼎，蚕食我诸侯，鞭挞我上国，动摇我中州：所以二世而陨，职此之由乎？当其席卷之初，攻必胜，战则克，因利乘便，追亡逐北，自以为功勤三王，威慑万国，重铁鑕戈於仁义，轻诗书礼乐於残贼：然後驰海若以为梁，断阳纡以为薮。犀象有形而采掇，珠玉无胫而奔走，朝则贪竖比肩，野则庶人钳口，负关河千里之壮，言帝王一家之有。神告箓图，亡秦者胡，实懵萧墙之嬖滥，行高阙之诛。凿临洮之西徼，穿负海之东隅，猛将虎视，焉存纲纪？谪戍勃兴，钩绳乱起。连连坞壁，岌岌亭垒，飞刍而免粟者十有二年，堑山而堙谷者三千馀里。黔首之死亡无日，白骨之悲哀不已，犹欲张伯翳之绝允，驰撑犁之骄子。曾不知失全者易倾，逆用者无成，陈涉以闾左奔亡之师，项梁以全吴趫悍之兵，梦骖徵其败德，斩蛇验其鸿名。板筑未艾，君臣颠沛，六郡沙漠，五原旌旆，运历金火，地分中外，因虐主之淫愎，成後王之要害。则知作之者劳，而居之者泰。

岁次单阏，我行穷发，眇默难田，幽阴马窟，土色紫而关回，川气黄而塞没。调噪鼓於海风，咽愁笳於陇月，试危坐以侧听，孰不消魂而断骨哉！况复日入青波，坚冰峨峨，危蓬陨蒂，森木静柯，群峰雪满，联岘霜多。龙北卧而衔烛，雁南飞以渡河，载驰载骤，彼亭之候。唯见元洲无春，阴壑罢昼，鸷隼争击，哀猱直透，饥鹿夜咆，乳虎晨斗，蛰熊舐掌，寒黾缩壳，悲壮图之夭遏，悯劳生之艰遘。

昔者，韩信猜叛，李陵拘执，望极燕台，山横马邑，战云愁聚，冲飚晦急，莫不陵地脉以扣心，望夭街以陨泣。亦有王昭直送，蔡炎未还，路尽南国，亭临北蛮，贮汉月於衣袖，浥胡霜於髻鬟，虽宠盈毡幄，而魂断萧关。至若赵王迁逐，马融幽放，去家离土，渝沙历障，梦蟏蛸之户侧，坐颓隅之塞上。桃李夕兮有所思，绮罗春兮遥相望，登毁垣以擗摽，坐(虫翳虫翁)以惆怅。是以，卫青开幕，张辽辟土，校尉嫖姚，将军捕虏，薙垣铺障，锄亭伐鼓。斩元於铁防之门，流血於金河之浦。张虎牙以泄愤，虬蝟须以蓄怒。及夫中郎殉节，博望窬边，取剑仆地，寻河际天，幽海上而万里，窜胡中而几年？银车氵存出，玉节仍旋，南向国以乐只，北违沙以莞然。

呜呼！长城之设，载逾九百，古往今来，岿然陈迹。穷海战士，孤亭戍客，登峻墉，陟穹石，嗟故里而不见，感殊方以陨魄者，亦何可胜道哉！嗟我羁沦，南庭若辛，长怀壮士，永慕忠臣，经百战之戎俗，对三边之鬼邻。徐乐则燕北书生，开伟词而谕汉；贾谊则洛阳才子，飞雄论以过秦。岁峥嵘而将暮，实慷慨於穷尘。
玉蝴蝶 感春四首 其一
叶纨纨（明代）

满目韶光明丽，东风拂拂，花影悠悠。帘卷重楼十二，禁火初收。

草青青、游人金勒，春寂寂、深院银钩。暗香浮。谁家陌上，几处津头。

凝眸。天涯信断，王孙何处，闺梦多愁。双燕无凭，日长凭遍小红楼。

对莺花、满怀幽怨，临宝镜、几许情柔。空消受，月寒锦帐，香冷衣篝。
琼花
赵师睪（宋代）

香得坤灵秀气全，蕊珠团外蝶翩翩。
亲曾后土祠中看，不是人间聚八仙。
题兴善寺隋松院与人期不至
崔涂（唐代）

青青伊涧松，移植在莲宫。藓色前朝雨，秋声半夜风。

长闲应未得，暂赏亦难同。不及禅栖者，相看老此中。
题孙谷桥墦间图
楼钥（宋代）

因知义利本殊途，莫笑墦间乞祭徒。
正使往来多显者，此中万要著工夫。
谷隐堂
吕本中（宋代）

汝州城南二十里，栖亩山前足山水。老人中开谷隐堂，草屋疏檐对山起。

南横秀岭石官道，想像此堂容此老。堂前茂林浮春烟，堂后池溏多白莲。

前池红莲开更早，正与茂林相对好。开轩看莲看不足，远望少室如碧玉。

碧玉如屏掩此堂，老人与世已相忘。胡马扬尘不容驻，万里奔波失归路。

客舟不顾生事窘，所至有堂名谷隐。大榜灰飞小榜存，至今长在对衡门。

涧上丈人肯已冷，中原旧事空销魂。老人本是山中客，四海为家无住宅。

家人清坐已忘贫，何曾更问堂宽窄。
祝英台
曹勋（宋代）

晚寒浓，残雪重，春意在何许。萼绿仙姿，海上未飞去。粲粲玉立绿标，天寒日暮，笑东风、不曾轻付。

几凝伫。闲为写出横斜，无声断肠句。常对幽情，何事更重赋。待约他日貂裘，玉溪清夜，喷龙吟、月明徐步。
陆户有摴蒱之招诗以答之
赵必象（宋代）

局促束缩抱羁独，颓然一我恧兮俗。
酒病昏沈无诗医，诗肠枯槁欠酒沃。
閒窗坐与周公交，焚香痛把楚骚读。
世情冷暖故人疏，笑杀和靖鳖头缩。
夜长灯明吊影孤，无情红粉不可呼。
梦中猛省京华事，围红拥翠邀博徒。
银烛高烧海棠暖，醉豪一喝雉成卢。
赢却翠裘六郎恨，丈夫此乐天下无。
君不见刘毅家四壁，百万只一掷。
袁耽少不羁，皮帽怀相随。
逢场作戏政不恶，大抵人生乐其乐。
送太常李主簿归觐省
卢纶（唐代）

粲粲美仍都，清闲一贵儒。定交分玉剑，发咏写冰壶。

风景随台位，河山入障图。上堂多庆乐，肯念谷中愚。
自适吟
邵雍（宋代）

郏鄏城中，凤凰楼下；风月庭除，莺花台榭。时和岁丰，闲行静坐；

朋好身安，清吟雅话。
送陆员外
王维（唐代）

郎署有伊人，居然古人风。天子顾河北，诏书除征东。

拜手辞上官，缓步出南宫。九河平原外，七国蓟门中。

阴风悲枯桑，古塞多飞蓬。万里不见虏，萧条胡地空。

无为费中国，更欲邀奇功。迟迟前相送，握手嗟异同。

行当封侯归，肯访商山翁。
采莲令
史浩（宋代）

吾皇喜。光宠无贰。玉带金鱼荣贵。或者疑之。岂识圣明，曾主斯贵，尝相与尽缱绻，胶漆何可相离。
今日风云合契。此实天意。吾皇圣寿无极，享晏粲千载相逢，我翁亦昌炽。永作升平上瑞。
陈枢密挽诗二首
高斯得（宋代）

读公淳宝疏，风节一何奇。
凛凛戮丁刃，堂堂伐郑师。
良医渠不使，倾厦故难支。
不见陈攻蔡，当年亦右司。
中秋前偶题
陈宓（宋代）

百岁中秋几月明，长先十日候阴晴。
清负不觉传三鼓，又恐冰轮碾女城。
和周简州寄范蜀公三章 其三
吕陶（宋代）

法从深严宠禄荣，清标素节两难并。有心报国虽谋国，无意求名又得名。

道服岂烦垂宝带，安居何用饰华缨。秋风一夜乔林减，惟见松篁不变更。
秋兴
陆游（宋代）

楸槐雨霋霋，凫雁水拍拍。
晓行城南路，落叶满阡陌。
新霜上衰鬓，吾死亦已迫，那将有限身，常作未归客！长吟侧纱帽，万里一秋色。
世俗不足论，天岂无皁白？
永嘉
杨蟠（宋代）

一片繁华海上头，从来唤作小杭州。
水如棋局分街陌，山似屏帏绕画楼。
是处有花迎我笑，何时无月逐人游。
西湖宴赏争标日，多少珠帘不下钩。
奉和幸长安故城未央宫应制
刘宪（唐代）

汉宫千祀外，轩驾一来游。夷荡长如此，威灵不复留。

凭高睿赏发，怀古圣情周。寒向南山敛，春过北渭浮。

土功昔云盛，人英今所求。幸听熏风曲，方知霸道羞。
碧玉篇
陈熙治（清代）

碧玉小家女，生年十三五。阿父为农阿兄贾，阿娘札札鸣机杼。

自幼生来不解愁，练裳椎髻妙无俦。问名偶有邻家子，倚槛无言空自羞。

地底腾腾喧战鼓，剧贼蜂屯遍吴楚。强随父母出兵间，故乡回首成焦土。

凤泊鸾飘年复年，啼痕零落有谁怜。一朝天半罡风起，吹入青楼大道边。

高楼巀嶪临黄浦，万斛明珠一歌舞。辛苦空怜鸩作媒，浮沈难共鸳为侣。

妾身虽逐路旁花，妾心不作沾泥絮。传来消息满江乡，一棹迎归下渡航。

点臂宫砂红彻骨，缝衣针脚密成行。银汉无波愁似洗，乐昌破镜重圆矣。

梦里犹闻错愕声，灯前善保葳蕤体。愿随厮养守田园，不同姊妹娇罗绮。

繁华篻箨义蒿衡，农家有女犹如此。吁嗟乎，农家有女犹如此。
寄蒙泉王南叟
方一夔（宋代）

忆昔未识易，来访易祖师。丹墨事点勘，君时坐皋比。

转眼十五载，君壮我已衰。尔来各异县，漂泊寄一枝。

重趼有问道，未省官与私。君处潇洒地，一扫千首诗。

风涛隔浩渺，相望如九嶷。寄音无家客，为我问所思。

桑榆借馀暖，归来定何时。
长女生日
魏了翁（宋代）

两地耶娘正健强，门楣况是得安郎。
七年重会非容易，且为新阳酹一觞。
莺出音
张鹭（唐代）

弱柳随俦匹，迁莺正及春。乘风音响远，映日羽毛新。

已得辞幽音，还将脱俗尘。鸳鸾方可慕，燕雀迥无邻。

游止知难屈，翻飞在此伸。一枝如借便，终冀托深仁。
八阵图
张表臣（宋代）

八阵功成妙用藏，木牛流马法俱亡。
后来识得常山势，纵有桓温恐未详。
和何知郡子文跨鳌观灯
员兴宗（宋代）

山中胜践蜀中稀，炯炯鳌头吐火齐。牛斗下流明夜径，蟾轮飞窟堕山西。

诸公泛泛千觞稳，我梦蘧蘧一蝶迷。异日端门千仗散，也能拥首听朝鸡。
新雷
陈诩（唐代）

一声离碧海，万里发芽生。
三五七言
谢应芳（元代）

角蛇啼，翼虎飞。百年凤凰坏，五色鹓雏饥。盲风怪雨连三月，青天白日宁无时。
木兰花慢·寿秋壑
吴文英（宋代）

记琼林宴起，软红路、几西风。想汉影千年，荆江万顷，槎信长通。汉狨。锦鞯赐马，又霜横、汉节枣仍红。细柳春阴喜色，四郊秋事年丰。
从容。岁晚玉关，长不闭、静边鸿。访武昌旧垒，山川相缪，日费诗筒。兰宫。系书翠羽，带天香、飞下玉芙蓉。明月瑶笙奏彻，倚楼黄鹤声中。
荆南签判向和卿用予六言见惠次韵奉酬四首
黄庭坚（宋代）

向侯赋我菁莪，何敢当不类歌。
顾我乃山林士，看君取将相科。
次韵罗仲共山村题咏十首 其八
周紫芝（宋代）

有醉销千日，无诗学四愁。几因君得句，技痒不能休。
答李任道谢分豆粥
黄庭坚（宋代）

豆粥能驱晚瘴寒，与公同味更同餐。
安知天上养贤鼎，且作山中煮菜看。
至乐词寄黄几复
黄庭坚（宋代）

余泛观於天下兮，何者乐而谁者足忧。
忧於窘窘不得兮，乐尽万物而无求。
翫声色而弊形性兮，维造化之螟蠹。
将逍遥炉锤之外兮，尚何俛首而婴此细故。
百年存亡得失兮，吾既视奕棋与摴蒲。
寒暑浅夜极则迁兮，有满则有虚。
应龙之不拘系乎，宁与羸马帖耳而求刍。
云升雨降兮，上下有无。
入与神会兮，出与化俱。
无对於天下兮，制命在予。
贾群嚣而我静兮，岂其跨一世以求直。
乃有德人相与友兮，忘我於忘言之域。
廓宇宙以为量兮，奚自适而不通，遂风休而水释。
石翁妪
林景熙（宋代）

束艾楚俗愚，铸金秦民怖。
何年斲云根，偶立此翁妪。
千春衣莓斲，偕老食风露。
世人轻结发，覆水或旦暮。
乃羽无情缘，永与天壤固。
停舟一访古，久欲祛此锢。
父老向我言，曾是梁朝墓。
衣冠化黄土，古丘亦成路。
当年殉金棺。兹物独如故。
阅世如过客，兴亡了不悟。
时借牛砺角，敲火戏童竖。
自退
曹邺（唐代）

寒女面如花，空寂常对影。况我不嫁容，甘为瓶堕井。
玉蝴蝶 蛮江听雨，拥被无眠，追溯欢尘，怅然赋此
易顺鼎（清代）

江上低篷，听雪青衫，断泪飘向芦窠。抱瑟空弹，古怨诉与湘娥。

怎禁他、夜来风雨，才信有客里关河。拥云螺、五湖归雁，又带愁过。

消磨。旧欢影事，凉筝水阁。倚扇传歌。门掩黄昏，梨花庭院峭寒多。

酒边词剩吟秋士，灯底梦、曾伴春婆。恨如何。相思淼淼，一箭横波。
和明远
释道潜（宋代）

二客风神莹石泉，解衣同缓夜归船。已残巾子峰头日，犹认吾庐竹外烟。

水怪有名殊未见，犀灯无事不须然。月明幽渚蒹葭静，珍重沙禽稳睡眠。
横碧堂
吴渊（宋代）

十一年如一欠伸，今朝又得快登临。半城杨柳春风满，四野桑麻雨露深。

槛外翠峰重入眼，樽前白发遂惊心。感今怀昔凭栏处，不觉崦嵫日已沈。
夜行船
欧阳修（宋代）

闲把鸳衾横枕。损眉尖、泪痕红沁。花时良夜不归来，忍频听、漏移清禁。

一饷无言都未寝。忆当初、是谁先恁。及至如今，教人成病，风流万般徒甚。
景蕃复和再次韵
张扩（宋代）

诗坛乳臭妨贤路，寄食将军惭漂絮。君今自筑五言城，坐遣降漂叹来暮。

从来白俗不入眼，并案闺房累蛮素。连篇赠我刹那顷，更陋建安誇七步。

珍藏敢比飞鸟章，字脱无人正讹误。为君传写不得辞，政恐终随雷电去。
临江仙·本是一般孤另物
尹志平（元代）

本是一般孤另物，被他染着难知。迷云消散慧风吹。何劳身外觅，端坐是天西。万语千言终未悟，悟来一字成非。竿头进步勿生疑。般般都撒手，种种自皆离。
羁旅行
张籍（唐代）

远客出门行路难，停车敛策在门端。荒城无人霜满路，

野火烧桥不得度。寒虫入窟鸟归巢，僮仆问我谁家去。

行寻田头暝未息，双毂长辕碍荆棘。缘冈入涧投田家，

主人舂米为夜食。晨鸡喔喔茅屋傍，行人起扫车上霜。

旧山已别行已远，身计未成难复返。长安陌上相识稀，

遥望天山白日晚。谁能听我辛苦行，为向君前歌一声。
送中
洪迈（宋代）

骄阳久自杀，一雨荡龟坼。
田夫梦亦好，翻陇已幽咽。
朝来喜相语，一饱心已决。
翻翻风叶乱，嫋嫋露芒出。
去年禾欲秀，积潦满秋泽。
今年岂堪旱，束手就沟壑。
我生拙谋口，藜藿甘如蜜。
向来真过计，忧民岂吾职。
赤子天可怜，嗟人独何力。
何须事儿戏，合沓来贺客。
稍欣新稻熟，社酒行可觅。
当同扶路翁，醉归舞南陌。
瞻云操
虞堪（明代）

维蒸之麓兮蔚乎苍苍，英云下被兮吾亲永藏。雨露沾濡兮焄蒿悽怆，嗟亲之逝兮其何以往。

瞻云之兴兮汎乎高林，慨思吾亲兮忧集于心。乌翩翩兮旦止，猿啾啾兮夜吟。

灌郁椒兮彻泉之下，泣松楸兮零于宿莽。憾吾生兮茹兹荼苦，抱终天兮终古。
题松林院
梅尧臣（宋代）

静邃无尘地，青荧续焰灯。
木鱼传饭鼓，山衲见归僧。
野色寒多雾，溪痕夜阁冰。
吾非谢康乐，独往亦何能。
送桂阳令臧祖道
彭汝砺（宋代）

莫笑长官权势轻，所怀端可及生灵。勤忧每见朝尝胆，劝恤遥知夜戴星。

礼节但能坚玉石，清名亦合上丹青。饯行欲以言箴赠，留作君家座右铭。
送昌上座归成都
黄庭坚（宋代）

昭觉堂中有道人，龙吟虎啸随风云。雨花经席冷如铁，一縢日转十二轮。

宝胜蓬蒿荒小院，埋没醯罗三只眼。个是江南五味禅，更往参寻莫担板。
松图 其一
释居简（宋代）

李怀仁画双龙后，活在兰陵道士家。水墨工夫能幻巧，变成霜干老槎牙。
别游天台云卧往
利登（宋代）

半月陪杖屦，此别情讵忘。平生两知心，踪迹长相望。

兹游天相之，檐雨对夜床。旅行得心朋，在客如家乡。

如何遽此去，泛彼天台航。知君爱奇观，赤城有霞光。

傥逢五百尊，问我今行藏。诗骨瘦未改，双鬓尘已苍。
题绿绕青来卷
张以宁（明代）

炎歊一月诗久废，忽惊山水堕我前。一湾瑶环绿宛转，两叶娥黛青连娟。

青来绿绕各自媚，使我当暑神翛然。云是仲德隐君之楼居，乃在螺女江上城东偏。

南阳使君喜此卷，银钩玉唾相新鲜。我闻李愿盘谷、王维辋川，伊人胸中潇洒自岩壑，所以山水有意为人妍。

我友李景阳，邀我题诗篇。好山好水人更好，想是三神岛屿巢神仙。

我游金焦望远海，一别九仙今十年。白蘋鹭下动明月，碧萝猿挂啼苍烟。

更待凉风荡馀热，即下嵩江觅钓船。
陈平山鹊噪诗以此答之 其一
杨继盛（明代）

恶事先传应早避，喜来不报亦何伤。平生最爱鸦声好，野鹊毋劳噪夕阳。
吴门遇朱公子扶母丧归有赠二首 其二
王世贞（明代）

三匝啼乌无树依，江南春尽见霜飞。知君不领胡威绢，鸡骨支床一布衣。
龙丘途中二首（一作李商隐诗）
杜牧（唐代）

汉苑残花别，吴江盛夏来。唯看万树合，不见一枝开。

水色饶湘浦，滩声怯建溪。泪流回月上，可得更猿啼。
关河雪霁图为金陵王与道题
王冕（元代）

飞沙幂人风堕帻，老夫倦作关河客。
归来松下结草庐，卧听寒流雪山白。
悠悠如此四十年，世情脱略忘间关。
今晨见画忽自省，平地咫尺行山川。
鸟道连云出天险，玉树琼林光闪闪。
阴崖绝壑望欲迷，冰花历落风凄惨。
枯槎侧倒银河开，三巴春色随人来。
渔翁舟子相笑语，不觉已过洪涛堆。
溪回浦溆石齿齿，溪上人家成草市。
长林大谷猿鸟稀，小步蹇驴如冻蚁。
西望太白日色寒，青山削出蛾眉山。
人生适意随所寓，底须历涉穷跻攀。
明朝揽镜成白首，春色又归江上柳。
何如高堂挂此图，浩歌且醉金陵酒。
读改元诏口号
戴复古（宋代）

国以人为重，人惟德可招。
九重方厉政，诸老尽归朝。
盛事追三代，清风动百僚。
切闻天上语，欢喜到渔樵。
送郑无忌南归
苏颂（宋代）

我家本南闽，处世若羁寓。
侍亲从宦游，东西迁者屡。
因循历年载，未识南中路。
间岁至都城，始与里儒遇。
尝闻闽中奇，英隽所丛聚。
山川降灵气，禀肖时魁梧。
往在祥符中，黄李称独步。
当时盛文物，在廷充振鹭。
二子簉其间，轩轩并镳驱。
得志何所如，康庄躍骐馵。
时文变新律，高辞无累句。
人传幼妇碑，朝奏客卿赋。
奇器擅珪璧，至音有韶濩。
当宁喜同时，士林争景附。
渊澄或无鱼，木秀乃生蠹。
嗟哉士之贤，入朝尝见恶。
叔才亦稍迁，秘书观四库。
命穷时不偶，伶仃独翁孺。
名虽鼎甲贵，官止尘劳污。
蹉跎三十年，困踬卒颠仆。
伊予生后时，举颈徒企慕。
郑子乃其甥，肖貌何颖悟。
读书博而详，伟词亦能铸。
朅来至京国，首与予款晤。
吾尝念古昔，人贤犹爱树。
况遇贤之出，何必缘雅素。
从游遂无间，往来靡常度。
近遭试秋官，报罢不知故。
飘飘叹穷途，归橐不能具。
当路少知己，腹心谁可布。
我嗟近世人，龊龊何足数。
见善不能举，徒然用烋噢。
士有处忧困，岂尝一蒙顾。
劝君自求己，何用频龃龉。
还家乐诗书，养心益坚固。
无因一伤手，乃欲改前措。
泽豹未成文，尚能隐深雾。
齐禽戢其翼，久亦蒙傅羽。
况子气方刚，丁辰年未暮。
勉勉信予言，勤勤蹈前趣。
更想渭阳贤，怀道当有遻。
王忱希范宁，羊昙宗谢傅。
武子称卫玠，逢时乃腾骛。
深源赏康伯，传经有训註。
子其慕斯人，戒哉惇向素。
还来取高第，擢俊膺帝吁。
更发翁孺名，后来益垂裕。
作歌送子行，予言岂虚谕。
再叠前韵二首答雪湖 其一
谢迁（明代）

湖头新涨拍天时，万口同声互出奇。硬语如闻独乐乐，微生容有不平私。

松涛杂雨翻空远，池草经春入梦迟。寥落水乡人境别，且凭鼓吹代催诗。
松
丁谓（宋代）

君子怜无改，诗人赋有乔。
轻舟随桧楫，深涧映山苗。
偃盖秦官远，凌霜夏社遥。
鹤栖知得地，柏悦见干霄。
剡溪月下泛舟
王铚（宋代）

岁残清夜一溪澄，更爱千峰霁月升。
天地高低银色界，山川表裹玉壶冰。
裘单拥火宜无倦，石响舟行恐不胜。
休数兴来并兴尽，兹游今古亦何曾。